N á v r h

Zákon

z ..... 2002,

ktorým sa mení a dopĺňa zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva

          Národná rada Slovenskej republiky sa uzniesla na tomto zákone:

Čl. I

        Zákon Národnej rady Slovenskej republiky č. 308/1993 Z. z. o zriadení Slovenského národného strediska pre ľudské práva sa mení a dopĺňa takto:

        1. V § 1 odsek 2 znie:
         
„(2) Stredisko plní úlohy v oblasti základných práv a slobôd (ďalej len „ľudských práv“).  Stredisko na tento účel monitoruje a hodnotí dodržiavanie ľudských práv vrátane práv dieťaťa,^1a) uskutočňuje výskumné a vzdelávacie aktivity, zhromažďuje a  šíri informácie, poskytuje knižničné a iné obdobné služby.“.

         Poznámka pod čiarou k odkazu 1a znie:   

         „1a)  Dohovor o právach  dieťaťa (oznámenie Federálneho ministerstva zahraničných  vecí Českej a Slovenskej  Federatívnej Republiky č. 104/1991 Zb.)“.

         2.  § 1 sa dopĺňa odsekom 3, ktorý znie:

         „(3) Stredisko každoročne do 31. januára vypracúva a uverejňuje za predchádzajúci kalendárny rok správu o  dodržiavaní ľudských práv v Slovenskej republike vrátane práv dieťaťa ^1a) prostredníctvom internetu, alebo aj prostredníctvom periodickej tlače s celoslovenskou pôsobnosťou.“.

        3.  V § 2  odsek 2 znie:

         „(2) Činnosť strediska je financovaná z dotácií zo štátneho rozpočtu podľa medzinárodnej zmluvy. ^2) “.

         Poznámka pod čiarou k odkazu 2 znie:

        „ 2) Dohoda  medzi vládou Slovenskej   republiky  a  Organizáciou  Spojených  národov o  zriadení   Slovenského   národného  strediska   pre  ľudské   práva   (oznámenie č.  29/1995 Z. z.).“.

4.	§ 2 sa dopĺňa odsekom 4, ktorý znie:

	„(4) Na hospodárenie strediska s finančnými prostriedkami sa vzťahujú osobitné predpisy o kontrole.^3)“.

	Poznámka pod čiarou k odkazu  3 znie:

	„3) Napríklad zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov,  zákon č. 303/1995 Z. z. o rozpočtových pravidlách v znení neskorších predpisov, zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov.“.

        5. V § 3 sa vypúšťa odsek 2. Súčasne sa ruší označenie odseku  1.

        6.   Za § 3 sa vkladajú § 3a až 3c, ktoré znejú:

„§ 3a

	(1) Správna  rada  má  deväť  členov,  ktorí  sa  vyberajú z osôb požívajúcich prirodzenú autoritu a dôveru v oblasti ochrany ľudských práv. Členmi správnej rady sú
a)	jeden  člen  vymenovaný  vedúcim  Kancelárie  prezidenta  Slovenskej  republiky,
b)	jeden člen vymenovaný predsedom Národnej rady Slovenskej republiky,
c)	jeden člen vymenovaný verejným ochrancom práv,
d)	jeden člen vymenovaný dekanom Právnickej fakulty Univerzity Komenského v Bratislave,
e)	jeden člen vymenovaný dekanom Právnickej fakulty Univerzita Pavla Jozefa Šafárika v Košiciach,
f)	jeden člen vymenovaný dekanom Právnickej fakulta Univerzity Mateja Bela v Banskej Bystrici,
g)	jeden člen vymenovaný dekanom Právnickej fakulty Trnavskej univerzity v Trnave,
h)	jeden člen vymenovaný predsedom vlády Slovenskej republiky na návrh mimovládnych organizácií,
i)	jeden člen vymenovaný ministrom práce sociálnych vecí a rodiny Slovenskej republiky na návrh Výboru pre práva dieťaťa.	
	 (2) Správna rada je schopná uznášať sa, ak je prítomná nadpolovičná väčšina jej členov. Na platné prijatie uznesenia sa vyžaduje súhlas nadpolovičnej väčšiny všetkých   členov. 
    
	(3) Funkčné obdobie člena správnej rady je trojročné. Tá istá osoba môže byť vymenovaná za člena správnej rady najviac na dve po sebe nasledujúce funkčné obdobia. Členstvo v správnej rade je dobrovoľné a nezastupiteľné. Člen správnej rady má nárok na úhradu výdavkov spojených s výkonom tejto funkcie podľa osobitných predpisov .^4)

	(4) Členstvo v správnej  rade  zaniká
a)	uplynutím funkčného obdobia člena správnej rady,
b)	vzdaním sa funkcie člena  správnej rady,
c)	odvolaním člena správnej rady z funkcie,
d)  smrťou člena správnej rady .   

	(5) Člena správnej rady odvolá z funkcie ten, kto ho za člena vymenoval podľa odseku 1, ak sa bez vážneho dôvodu nezúčastní na troch po sebe nasledujúcich zasadnutiach správnej rady.

	(6) Správna rada najmä
a)	volí a odvoláva zo svojich členov predsedu správnej rady a podpredsedu správnej rady,
b)	 volí a odvoláva výkonného riaditeľa,
c)	schvaľuje štatút strediska,
d)	schvaľuje rokovací poriadok správnej rady,
e)	schvaľuje návrh rozpočtu strediska,
f)	schvaľuje plán činnosti strediska.

	(7) Podrobnosti o vnútorných pomeroch strediska upraví štatút strediska. Štatút musí byť  v súlade s medzinárodnou zmluvou. ^2)
  
	(8) Postup pri zvolávaní zasadnutí správnej rady a jej rokovaní  upraví  rokovací poriadok správnej rady.

§ 3b

		(1) Činnosť strediska riadi a kontroluje výkonný riaditeľ, ktorého na obdobie troch rokov  volí správna  rada z návrhov  predložených   osobami podľa  § 3a ods. 1. 
	(2) Výkonný riaditeľ je štatutárnym orgánom strediska. Za výkonného riaditeľa môže byť zvolená bezúhonná osoba, ktorá dosiahla vek 35 rokov, má vysokoškolské vzdelanie druhého stupňa a  je činná  v  oblasti ochrany ľudských  práv  a základných  slobôd. Tá istá osoba   môže   byť   zvolená   za  výkonného   riaditeľa   najviac   v   dvoch   po  sebe nasledujúcich funkčných  obdobiach. 
	(3) Za bezúhonnú osobu pre potreby tohto zákona sa považuje osoba, ktorá nebola právoplatne odsúdená za úmyselný trestný čin alebo iný trestný čin, ktorého skutková podstata súvisí s porušovaním ľudských práv. Bezúhonnosť sa preukazuje výpisom z registra trestov ^5)  nie starším ako tri mesiace.

	 (2) Výkonný riaditeľ zodpovedá správnej rade za
a)	činnosť strediska,
b)	 riadne hospodárenie a vedenie účtovníctva,
c)	plnenie uznesení správnej rady,
d)	vypracúvanie  správy o stave dodržiavania ľudských práva slobôd v Slovenskej republike vrátane práv dieťaťa, ^1a) 
e)	vypracúvanie ročnej záverečnej správy o činnosti strediska, účtovnej závierke strediska a výročnej správy o hospodárení strediska za predchádzajúci rok.

	 (3) Výkon funkcie výkonného riaditeľa zaniká
a)	uplynutím funkčného obdobia výkonného riaditeľa,
b)	vzdaním sa funkcie výkonného riaditeľa,
c)	odvolaním z funkcie výkonného riaditeľa pre  neplnenie povinností, ktoré trvá viac ako šesť mesiacov alebo vážne porušenie povinností výkonného riaditeľa,
d)	smrťou výkonného riaditeľa,
e) ak bol právoplatne odsúdený za úmyselný trestný čin alebo iný trestný čin, ktorého skutková podstata súvisí s porušovaním ľudských práv.

(4) Výkonný riaditeľ predkladá správnej rade na schválenie
a)	návrh štatútu strediska,
b)	návrh rozpočtu strediska na príslušný kalendárny rok,
c)	návrh plánu činnosti strediska na príslušný kalendárny rok,
d)	správu o stave dodržiavania ľudských práv v Slovenskej republike vrátane práv dieťaťa, ^1a
e)	ročnú záverečnú správu o činnosti strediska,
f)	účtovnú závierku strediska a výročnú správu o hospodárení strediska.

§ 3c

        (1) Funkčné obdobie členov správnej rady zriadenej podľa doterajších predpisov sa skončí zvolaním prvého rokovania novovymenovaných členov správnej rady podľa tohto zákona. Členov správnej rady vymenujú osoby uvedené v  § 3a  ods. 1 najneskôr do 1. apríla 2003;  o ich vymenovaní  písomne upovedomia ministra spravodlivosti Slovenskej republiky.

        (2) Prvé rokovanie novej správnej rady zvolá minister spravodlivosti Slovenskej republiky tak, aby sa konalo do 30 dní od uplynutia lehoty na vymenovanie členov správnej rady podľa odseku 1. Pokiaľ v lehote podľa odseku 1 nebude vymenovaná nadpolovičná väčšina členov správnej rady, prvé rokovanie novej správnej rady zvolá minister spravodlivosti Slovenskej republiky tak, aby sa konalo do 30 dní po obdržaní upovedomenia o vymenovaní nadpolovičnej väčšiny členov správnej rady podľa odseku 1. 

        (3) Funkčné obdobie výkonného riaditeľa ustanoveného podľa doterajších predpisov zaniká zvolením nového výkonného riaditeľa;  správna rada podľa tohto zákona zvolí nového výkonného riaditeľa do 30 dní od jej prvého rokovania.“.

        Poznámky pod čiarou k odkazom 4 a 5  znejú:

        „ 4) Zákon č. 283/2002 Z. z. o cestovných  náhradách. 
 	5) Zákon č. 311/1999 Z. z.  o registri  trestov v znení neskorších predpisov.“.

Čl. II

Tento zákon nadobúda účinnosť 1. marca  2003.